CELEX: 
Language: et
Date: 2020-05-14 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2019/517 ning kehtestatakse nõuetele vastavuse ja valikukriteeriumid ning tippdomeeninime .eu registri määramise menetlus

EUROOPA
                         KOMISJON
                                                  Brüssel, 14.5.2020
                                                  C(2020) 3075 final
                KOMISJONI DELEGEERITUD MÄÄRUS (EL) …/…,
                                       14.5.2020,
   millega täiendatakse Euroopa Parlamendi ja nõukogu määrust (EL) 2019/517 ning
   kehtestatakse nõuetele vastavuse ja valikukriteeriumid ning tippdomeeninime .eu
                             registri määramise menetlus
                                (EMPs kohaldatav tekst)
ET                                                                                 ET
 ---pagebreak---                                             SELETUSKIRI
   1.        DELEGEERITUD ÕIGUSAKTI TAUST
   Tänu .eu tippdomeenile on Euroopal oma internetiidentiteet. Selle eesmärk on parandada ELi
   nähtavust internetis, suurendada kasutajatele pakutavate domeeninimede valikut ja edendada
   e-kaubanduse arengut. 18. aprillil 2019 jõustunud määruses (EL) 2019/5171 (millega muudeti
   määrust (EÜ) nr 733/20022 ja tunnistati see kehtetuks ning tunnistati kehtetuks komisjoni
   määrus (EÜ) nr 874/20043) sätestati .eu tippdomeeninime kasutuselevõtu ja toimimise uued
   õigusnormid. Uusi õigusnorme hakatakse kohaldama alates 13. oktoobrist 2022 ning need
   tagavad .eu domeeni jaoks vajaliku paindlikkuse, mis võimaldab kohaneda kiirete
   turumuutustega ja ajakohastada domeeni haldamise struktuuri.
   Määrusega (EL) 2019/517 antakse komisjonile õigus võtta vastu delegeeritud õigusakte ja
   rakendusakte, mis on olulised .eu tippdomeeninime registri valimise ja selle toimimise jaoks.
   Eeskätt on määruse (EL) 2019/517 artikliga 8 delegeeritud komisjonile õigus võtta kooskõlas
   ELi toimimise lepingu artikliga 290 vastu õigusakte nõuetele vastavuse ja valikukriteeriumide
   ning registri määramise menetluse kohta. Vastavalt määruse (EL) 2019/517 artikli 19 lõikele
   2 võtab komisjon hiljemalt 12. oktoobril 2021 vajalikud meetmed, et määrata teatav üksus .eu
   tippdomeeni juhtimise ja haldamisega tegelevaks registriks ja sõlmida selle registriga leping.
   2.        ÕIGUSAKTI VASTUVÕTMISELE EELNENUD KONSULTEERIMINE
   Vastavalt määruse 2019/517 artikli 18 lõikele 4 korraldas komisjon enne käesoleva
   delegeeritud määruse vastuvõtmist laiaulatusliku konsulteerimise ekspertidega. Komisjon
   konsulteeris liikmesriikidega eeskätt interneti haldamise teemade üle interneti haldamise
   kõrgetasemelises töörühmas (edaspidi „töörühm“). See töörühm on platvorm, kus komisjon ja
   liikmesriigid vahetavad teavet ja lepivad kokku mitmesugustes interneti haldamisega seotud
   küsimustes. Töörühma koosolekutele kutsuti käesoleva delegeeritud õigusakti üle aru pidama
   ka Euroopa Liidu Nõukogu ja Euroopa Parlamendi esindajad. Konsulteerimine toimus
   töörühma kolmel koosolekul (juunis, oktoobris ja novembris 2019) ja ka internetis, kus
   töörühma liikmed said esitada oma kirjalikud märkused delegeeritud õigusakti eelnõu kohta.
   Konsultatsioonid näitasid liikmesriikide üldist toetust komisjoni ettepaneku eelnõule. Arutleti
   ettepaneku eelnõu eri aspektide üle (nt läbipaistvuse tagamise olulisus valikukriteeriumide
   hindamisel, konkurentsi tagamise olulisus üldises valikuprotsessis ning see, kui oluline on, et
   olemas oleksid sätted juhuks, kui lepinguläbirääkimised katkevad). Mõned liikmesriikide
   esindajad juhtisid tähelepanu ka sellele, et kui konkreetsetel juhtudel palub komisjon registril
   täita registripidaja ülesandeid, on oluline tagada kolmandatest isikutest registripidajate õiglane
   ja võrdne kohtlemine. Komisjon kinnitas, et võttis liikmesriikide märkusi arvesse ja kirjutas
   need delegeeritud õigusakti sisse ning et liikmesriikide mõningaid üldisemaid märkusi
   võetakse arvesse ka valikumenetluse muudes etappides, näiteks registri valimise menetluse
   kutse puhul.
   Komisjon avaldab delegeeritud määruse enne vastuvõtmist oma veebisaidil neli nädalat
   kestvaks avalikuks konsultatsiooniks.
   3.        DELEGEERITUD ÕIGUSAKTI ÕIGUSLIK KÜLG
   Käesoleval delegeeritud määrusel on kolm põhiosa.
   1
           ELT L 91, 29.3.2019, lk 25–35.
   2
           ELT L 113, 30.4.2002, lk 5.
   3
           ELT L 162, 30.4.2004, p. 40–50.
ET                                                  1                                                 ET
 ---pagebreak---    Esimeses osas tutvustatakse õigusakti eesmärki ja kohaldamisala.
   Teises osas käsitletakse valikumenetluse nõuetele vastavuse ja valikukriteeriume. Täpsemalt
   nõutakse artiklis 3, et valikumenetluse nõuetele vastamiseks peab üksus täitma järgmised
   tingimused.
   –       Tegemist peaks olema mittetulundusühendusega, mis võib olla kas
   üksikorganisatsioon või üksuste konsortsium. Kui konsortsiumi kuulub üks või mitu
   tulunduslikku üksust, tuleks taotluses esitada teave meetmete kohta, mida ta lubab võtta, et
   tagada tulundusliku tegevuse juriidiline ja rahaline lahusus .eu domeeni registri ülesannete
   täitmisest.
   –       Üksuse registrijärgne asukoht, juhatuse asukoht ja peamine tegevuskoht peaksid
   asuma liidus (kui taotleja on konsortsium, kehtib see nõue kõigi üksuste suhtes). Ühtlasi
   tuleks taotluses selgelt märkida, millises liikmesriigis on organisatsioon registreeritud.
   –       Üksus peaks täitma oma ülesandeid peatöövõtjana, mitte esindaja või alltöövõtjana;
   erandiks võivad olla konkreetsed asjaolud, näiteks juhud, kui see on vajalik töö tegemiseks ja
   kui komisjon on andnud selleks kirjaliku loa.
   Kõik nõuetele vastavaks peetud kandidaadid pannakse paremusjärjestusse järgmiste
   valikukriteeriumide alusel.
   –       Teenuse kvaliteet (osakaal: 40 %): taotlejad peavad tõendama, kuidas on nende puhul
   täidetud määruses (EL) 2019/517 sätestatud nõuded, mille kohaselt tuleb .eu tippdomeeni
   juhtida nii, et tagatud oleks teenuste hea kvaliteet. Lisaks sellele peavad nad tõendama, et
   tagavad .eu tippdomeeni turvalisuse ja usaldusväärsuse kõrge taseme, kasutades kõige
   nüüdisaegsemaid lahendusi ja parimaid tavasid.
   –       Inim- ja tehnilised ressursid (osakaal: 30 %): taotlejad peavad kirjeldama .eu
   tippdomeeni korraldamisse, haldamisse ja juhtimisse kaasatavaid inim- ja tehnilisi ressursse.
   Nad peavad esitama täpse teabe selle kohta, millist liiki korralduslikke, halduslikke ja
   juhtimismeetmeid nad kavatsevad kõnealuste ülesannete täitmiseks võtta. Lisaks peavad
   taotlejad esitama teabe oma ressursside, sh inim- ja tehnilise suutlikkuse kohta, et tegutseda
   registripidajana, kui komisjon peaks neilt nõudma selle ülesande täitmist, et saavutada
   konkreetne poliitikaeesmärk, mis on seotud määruses 2019/517 sätestatud eesmärgiga
   edendada .eu tippdomeeninime kättesaadavust ja kasutatavust.
   –       Finantssuutlikkus ja nõuetekohasus (osakaal: 30 %): taotlejad peavad esitama
   üksikasjaliku teabe, mis tõendab piisavat rahalist kindlustatust ja stabiilsust ning
   usaldusväärse finantsjuhtimise põhimõtete rakendamist.
   Kolmandas osas esitatakse valikumenetluse raamistik. Komisjon korraldab menetluse avatult
   ja läbipaistvalt ning võib paluda välisekspertide abi. Menetlus toimub kahes etapis.
   –       Esimeses etapis kontrollitakse muu hulgas nõuetelevastavust. Selles etapis teeb
   komisjon nõuetele vastavuse kriteeriumide põhjal esimese sõelumise ning avaldab nõuetele
   vastavate taotlejate nimekirja.
   –       Teises etapis koostatakse paremusjärjestus ja määratakse register. Selles etapis paneb
   komisjon nõuetele vastavad taotlejad valikukriteeriumide alusel paremusjärjestusse. Seejärel
   võtab komisjon vastu otsuse ja määrab registri, kelleks saab paremusjärjestuses esikohal olev
   taotleja.
   Kui ükskõik kumb pool lõpetab lepinguläbirääkimised, määrab komisjon registriks
   paremusjärjestuses järgmise nõuetele vastava taotleja. Kui see ei ole võimalik, kuulutab
   komisjon registri valimiseks välja uue taotluste esitamise kutse.
ET                                                 2                                              ET
 ---pagebreak---                       KOMISJONI DELEGEERITUD MÄÄRUS (EL) …/…,
                                                 14.5.2020,
       millega täiendatakse Euroopa Parlamendi ja nõukogu määrust (EL) 2019/517 ning
       kehtestatakse nõuetele vastavuse ja valikukriteeriumid ning tippdomeeninime .eu
                                       registri määramise menetlus
                                          (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 19. märtsi 2019. aasta määrust (EL) 2019/517,
   mis käsitleb tippdomeeninime .eu kasutuselevõttu ja toimimist, millega muudetakse määrust
   (EÜ) nr 733/2002 ja tunnistatakse see kehtetuks ning tunnistatakse kehtetuks komisjoni
   määrus (EÜ) nr 874/2004,4 eriti selle artikli 8 lõiget 1,
   ning arvestades järgmist:
   (1)     Käesoleva määruse eesmärk on kehtestada nõuetele vastavuse ja valikukriteeriumid
           ning tippdomeeninime .eu korraldamise, haldamise ja juhtimise eest vastutava registri
           määramise menetlus.
   (2)     Register tuleks valida avatud, läbipaistva ja mittediskrimineeriva valikumenetluse
           põhjal, mis tagab, et valikuprotsess on õiglane ja põhineb konkurentsil. Seda eesmärki
           silmas pidades ning selleks, et jõuda võimalikult paljude sobivate kandidaatideni,
           tuleks valikumenetluse kutse avaldada Euroopa Liidu Teatajas.
   (3)     Protsessi läbipaistvuse ja tõhusa ressursikasutuse tagamiseks peaks komisjon
           valikumenetluse korraldama kahes etapis.
   (4)     Tagamaks, et taotlejad vastavad määruses (EL) 2019/517 nimetatud minimaalsetele
           registri tunnustele, peaks komisjon menetluse esimeses etapis peaks kontrollima nende
           nõuetelevastavust.
   (5)     Menetluse teises etapis peaks komisjon koostama nõuetele vastavate taotlejate
           paremusjärjestuse, lähtudes kriteeriumidest, mis tagavad, et tippdomeeni .eu
           korraldamine, haldamine ja juhtimine on vastavuses digitaalse ühtse turu toetamise,
           Euroopa internetiidentiteedi loomise ja piiriüleste internetitoimingute edendamise
           eesmärkidega. Et tagada nende eesmärkide saavutamine, peaks komisjon
           valikumenetluses asjakohaselt arvesse võtma taotlejate teenuse kvaliteeti, eraldatud
           inim- ja tehnilisi ressursse ning finantsolukorda.
   (6)     Et tagada registri põhifunktsioonide asjakohane ja õigeaegne järelevalve, peaks selliste
           toimingute tegemiseks vajalik taristu asuma liidus. Muu hulgas peaks see taristu
           hõlmama .eu tippdomeeni haldamiseks, toimimiseks ja juhtimiseks vajalikku tarkvara,
           riistvara ja muid vahendeid, nagu .eu tippdomeeni registreerimisandmete andmebaas,
           .eu tippdomeeni akrediteeritud registripidajate andmebaas, .eu tippdomeeni primaarne
           autoriteetne server, .eu toppdomeeni tsoonifaili ja domeeninimede registreerimisteabe
   4
           ELT L 91, 29.3.2019, lk 25.
ET                                                   3                                              ET
 ---pagebreak---           jaoks kasutatav kolmanda poole andmehoiustus, avalik päringuteenuste süsteem ning
          veebisait, mis pakub ajakohast teavet .eu tippdomeeni põhimõtete ja registreerimise
          kohta.
   (7)    Et tagada .eu tippdomeeni piisav juhtimine, tuleks komisjoni avaldatavas
          valikumenetluse kutses määrata kindlaks valikukriteeriumitel põhinevad
          miinimumnõuded, millele taotlejad peavad vastama, et neid saaks registriks määrata.
   (8)    Menetluse läbipaistvuse tagamiseks peaks komisjon oma otsuseid põhjendama ning
          edastama põhjendused taotlejatele.
   (9)    Registriks tuleks määrata hindamispunktide põhjal paremusjärjestuses kõige kõrgema
          koha saanud taotleja. Kui määratud registriga lepingut ei sõlmita, peaks komisjon
          saama registriks määrata paremusjärjestuses järgmise taotleja.
   (10)   Selleks et registri valimise menetlus, mis peab hiljemalt 12. oktoobriks 2021 päädima
          lepingu sõlmimisega, oleks õiglane ja konkurentsipõhine, peaks käesolev määrus
          jõustuma järgmisel päeval pärast selle avaldamist Euroopa Liidu Teatajas,
   ON VASTU VÕTNUD KÄESOLEVA MÄÄRUSE:
                                              Artikkel 1
                                           Reguleerimisese
   Käesoleva määrusega kehtestatakse nõuetele vastavuse ja valikukriteeriumid ning menetlus,
   mida tuleb järgida .eu tippdomeeni registri määramisel, kooskõlas avatuse, läbipaistvuse ja
   mittediskrimineerimise põhimõtetega.
                                              Artikkel 2
                                   Nõuetele vastavuse kriteeriumid
   1.       Register peab olema mittetulundusühendus, mis on moodustatud mõne liikmesriigi
            õiguse kohaselt. Tema registreeritud asukoht, juhatuse asukoht ja põhitegevuskoht
            peavad olema liidu territooriumil.
   2.       Artikli 5 lõike 2 kohaste registri põhifunktsioonide täitmiseks vajalik taristu peab
            paiknema liidu territooriumil.
   3.       Kui mittetulundusühenduse moodustab ettevõtjate konsortsium või töövõtjate rühm,
            peab iga sellise konsortsiumi või rühma liikmeks oleva üksuse registreeritud asukoht,
            juhatuse asukoht ja põhitegevuskoht paiknema liidus.
   4.       Register kohustub täitma oma ülesandeid peatöövõtjana. Alltöövõttu võib lubada
            üksnes juhul, kui see on vajalik töö tegemiseks, ning selleks on vaja komisjoni
            eelnevat kirjalikku nõusolekut.
                                              Artikkel 3
                                              Taotlused
   1.       Taotluses tuleb selgelt märkida, millises liikmesriigis on mittetulundusühendus
            registreeritud, ning esitada täielik teave selle registreeritud asukoha, juhatuse
            asukoha ja põhitegevuskoha kohta.
   2.       Kui mittetulundusühenduse moodustab ettevõtjate konsortsium või töövõtjate rühm,
            tuleb taotluses esitada teave konsortsiumi või rühma iga liikme eri funktsioonide ja
            staatuse kohta, sealhulgas kogu käesoleva artikli lõike 1 alusel nõutav teave.
ET                                                4                                               ET
 ---pagebreak---    3. Kui üks või mitu konsortsiumi kuuluvat üksust on tulunduslikud, tuleb taotluses
      esitada teave meetmete kohta, mida konsortsium või rühm kohustub võtma, et tagada
      tulundusliku tegevuse juriidiline ja rahaline lahusus registri ülesannetes tehtavatest
      tegevustest.
   4. Taotluses tuleb kirjeldada mittetulundusühenduse sisemist töökorraldust ning lisada
      sellele kõik tõendavad dokumendid, mida nõutakse registri valimise menetluse
      kutses.
                                           Artikkel 4
                                      Teenuse kvaliteet
   1. Register peab toimima laitmatult ja tagama konkurentsivõimeliste hindadega
      teenuste kõrge kvaliteedi. Komisjon hindab nõuetele vastavate taotlejate suutlikkust
      pakkuda nõutava kvaliteediga teenuseid. Selle kriteeriumi osakaal on 40 %
      hindamispunktide kogusummast.
   2. Taotlejad peavad esitama teabe selle kohta, millised on nende kogemused
      domeeninimede korraldamise, haldamise ja juhtimise valdkonnas.
   3. Taotlejad peavad kirjeldama, kuidas nad kavatsevad juhtida .eu tippdomeeni nii, et
      tagatud oleks pakutavate teenuste hea kvaliteet, võttes arvesse Interneti
      Aadressikorporatsiooni (Internet Corporation for Assigned Names and Numbers,
      ICANN) poolt riigidomeenide registriteenustele kehtestatud minimaalseid
      funktsionaalsus- ja toimivusnõudeid.
   4. Taotlejad peavad kirjeldama, milliseid meetmeid nad kavatsevad kehtestada, et
      tagada .eu tippdomeeni turvalisuse ja usaldusväärsuse kõrge tase.
                                           Artikkel 5
                                 Inim- ja tehnilised ressursid
   1. Komisjon hindab taotleja inim- ja tehnilisi ressursse. Selle kriteeriumi osakaal on
      30 % hindamispunktide kogusummast.
   2. Taotlejad peavad esitama teabe oma inim- ja tehniliste ressursside kohta ja
      kirjeldama, kuidas need ressursid on piisavad järgmiste ülesannete täitmiseks:
      (a)    .eu tippdomeeni korraldamine, haldamine ja juhtimine, sealhulgas vastavate
             andmebaaside ja nendega seotud avalike päringuteenuste hooldamine,
             domeeninimede registreerimine, domeeninimede registri pidamine, registri
             tippdomeeninimeserverite käitamine ning tippdomeeni tsoonifailide haldamine;
      (b)    hea kvaliteedi, läbipaistvuse, turvalisuse, stabiilsuse, prognoositavuse,
             usaldusväärsuse, juurdepääsetavuse, tõhususe, mittediskrimineerimise, õiglaste
             konkurentsitingimuste ja tarbijakaitse tagamine oma teenuste pakkumisel.
   3. Taotlejad peavad oma taotluses kirjeldama, millist liiki korralduslikke, halduslikke ja
      juhtimismeetmeid nad kavatsevad lõikes 2 osutatud ülesannete täitmiseks võtta,
      nimetades muu hulgas järgmist:
      (a)    inimressursid ja vajalikud süsteemid;
      (b)    tark- ja riistvara;
      (c)    vahendid, mis on vajalikud .eu tippdomeeni tööks ja juhtimiseks.
ET                                             5                                              ET
 ---pagebreak---    4. Taotlejad peavad kirjeldama, kuidas on nende ressursid (seahulgas inim- ja tehniline
      suutlikkus) piisavad, et täita registripidaja ülesandeid, kui komisjon peaks nõudma
      selle tegevuse käivitamist, et saavutada konkreetsed poliitikaeesmärgid. Taotleja
      peab esitama teabe ka selle kohta, kuidas on selliste ressursside eraldamine
      registripidaja funktsiooni täitmiseks kooskõlas määruse (EL) 2019/517 artikli 7
      lõikes 2 sätestatud nõuetega.
   5. Taotlejad peavad esitama teabe selle kohta, kuidas nad kavatsevad kehtestada
      täieliku organisatsioonilise ja tegevusstruktuuri, et suuta hakata registrina tegutsema
      alates 13. oktoobrist 2022.
                                         Artikkel 6
                            Finantssuutlikkus ja nõuetekohasus
   1. Komisjon hindab nõuetele vastavate taotlejate finantssuutlikkust. Selle kriteeriumi
      osakaal on 30 % hindamispunktide kogusummast.
   2. Taotlejad peavad:
      (a)    tõendama, et nende rahaline kindlustatus ja stabiilsus on registri ülesannete
             täitmiseks piisav;
      (b)    esitama täieliku teabe .eu tippdomeeni korraldamise, haldamise ja juhtimise
             eeldatavate kulude ja kapitalivajaduse, kapitali ja kindlustuse kättesaadavuse,
             tulumudeli, kaasa arvatud hinnastamismudeli, asjaomase turu analüüsi,
             turundusplaani ja sätted juhuks, kui registri töös esinevad tõrked;
      (c)    kirjeldama, kuidas nad kohaldavad usaldusväärse finantsjuhtimise põhimõtteid;
      (d)    esitama teabe tasude kohta, mida nad kavatsevad kohaldada, ning kirjeldama,
             kuidas on tasude suurus kantud kuludest lähtuvalt kindlaks määratud.
   3. Taotlejad peavad esitama teabe välisauditite kohta, mille nad kavatsevad esitada, et
      tõendada vastavust määrusele (EL) 2019/517.
                                         Artikkel 7
                                       Valikumenetlus
   1. Komisjon korraldab registri valimiseks avatud, läbipaistva ja mittediskrimineeriva
      valikumenetluse. Valikumenetluse kutse avaldatakse Euroopa Liidu Teatajas.
      Taotlejatel on oma taotluste esitamiseks aega vähemalt 30 tööpäeva.
   2. Komisjon võib taotluste analüüsimisel ja/või hindamisel kasutada välisekspertide
      nõuandeid ja abi. Väliseksperdid valitakse nende pädevusest, sõltumatuse tasemest ja
      erapooletusest lähtudes.
                                         Artikkel 8
            Valikumenetluse esimene etapp: nõuetele vastavuse kontrollimine
   1. Taotlejad peavad esitama oma taotlused komisjonile vastavalt valikumenetluse
      kutses esitatud juhtnööridele.
   2. Komisjon võib kindlaksmääratud aja jooksul nõuda taotlejatelt täiendavat teavet selle
      kohta, kas nende puhul on nõuetele vastavuse kriteeriumid täidetud. Nõuetele
      vastavuse kontrollimise käigus hindab komisjon järgmist:
ET                                            6                                               ET
 ---pagebreak---             (a)   kas taotlus esitati valikumenetluse kutses esitatud tähtaja lõpuks või enne seda;
            (b)   kas artiklites 2 ja 3 sätestatud nõuded on täidetud;
            (c)   kas taotlus on täielik ja, kui see on asjakohane, kas taotleja on esitanud
                  täiendava teabe, mis komisjon on nõudnud vastavalt lõikele 2.
   3.       Komisjon otsustab taotlejate abikõlblikkuse 40 tööpäeva jooksul pärast taotluste
            esitamise lõppkuupäeva. Kui komisjon otsustab, et taotleja ei vasta nõuetele,
            põhjendab ta oma otsust. Komisjon teatab sellisest otsusest viivitamata taotlejale.
   4.       Komisjon avaldab nõuetele vastavate taotlejate nimekirja.
                                                 Artikkel 9
        Valikumenetluse teine etapp: paremusjärjestuse koostamine ja registri määramine
   1.       80 tööpäeva jooksul pärast nõuetele vastavate taotlejate nimekirja avaldamist
            moodustab komisjon valikukriteeriumide põhjal paremusjärjestuse neist nõuetele
            vastavatest taotlejatest, kes ületasid valikumenetluse kutses määratud
            hindamispunktide miinimumkünnise.
   2.       Komisjon teatab nõuetele vastavatele taotlejatele lõpliku paremusjärjestuse.
   3.       Komisjon määrab registriks paremusjärjestuses esimese taotleja. Komisjon avaldab
            registri määramise otsuse Euroopa Liidu Teatajas.
                                                Artikkel 10
                          Registri määramine juhul, kui lepingut ei sõlmita
   Kui lepingu läbirääkimised määratud registri ja komisjoni vahel lõpetatakse ilma lepingut
   sõlmimata, määrab komisjon registriks paremusjärjestuses järgmise taotleja. Kui see ei ole
   võimalik, korraldab komisjon registri valimiseks uue valikumenetluse.
                                                Artikkel 11
                                                Jõustumine
   Käesolev määrus jõustub esimesel päeval pärast selle avaldamist Euroopa Liidu Teatajas.
   Käesolev määrus on tervikuna siduv ja vahetult kohaldatav kõikides liikmesriikides.
   Brüssel, 14.5.2020
                                                  Komisjoni nimel
                                                  president
                                                  Ursula VON DER LEYEN
ET                                                   7                                              ET